MUSTAQILLIK KUNI VA NAVRO‘Z UMUMXALQ BAYRAMLARIGA TAYYORGARLIKNI TAShKIL ETIShNI TAKOMILLAShTIRISh TO‘G‘RISIDA

Milliy mustaqillik g‘oyalari va xalqimiz an’analarini keng targ‘ib qilish, respublika viloyatlari, shaharlari va tumanlarida Mustaqillik kuni va Navro‘z umumxalq bayramlariga bag‘ishlangan madaniy-ommaviy tadbirlarning yuqori tashkiliy darajada tayyorlanishi va chuqur g‘oyaviy mazmun bilan o‘tkazilishini ta’minlash maqsadida Vazirlar Mahkamasi qaror qiladi:
 1. Mustaqillik kuni va Navro‘z umumxalq bayramlarini tashkil etish bo‘yicha doimiy faoliyat ko‘rsatuvchi Respublika komissiyasi tarkibi ilovaga muvofiq tasdiqlansin.
 2. Quyidagilar Respublika komissiyasining asosiy vazifalari etib belgilansin:
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, tegishli vazirliklar va idoralar, jamoat tashkilotlari hamda jamg‘armalar bilan birgalikda tuman, shahar va viloyatlar markazlarida Mustaqillik kuni va Navro‘z umumxalq bayramlarining keng nishonlanishini tashkil etish;
 Mustaqillik kuni va Navro‘z bayramlarini nishonlashda O‘zbekiston taraqqiyotida, jamiyatni demokratik yangilashda, ma’naviy-axloqiy yuksalishda, xalqimiz mentalitetida, milliy o‘zligini anglashda, mamlakatimizning iqtisodiy qudratini kuchaytirishda, respublikaning xalqaro maydondagi nufuzini oshirishda yuz bergan tarixiy o‘zgarishlarni keng va to‘liq ochib berish;
 har yili o‘tkaziladigan tadbirlar mazmuni va mavzuida mustaqillik yillarida hayotning barcha sohalarida, yangilanish va islohotlarning tanlangan yo‘lini amalga oshirishda, milliy davlatchiligimizni rivojlantirishda, xalqimizning turmush darajasini oshirish va sharoitlarini yaxshilashda O‘zbekiston erishgan aniq yutuqlarni, respublika shaharlari, tumanlari va aholi yashash joylarini obod qilishdagi ijobiy o‘zgarishlarni aks ettirish;
 Nukus shahrida, viloyat markazlarida va Toshkent shahrida o‘tadigan bayram dasturlariga folklor guruhlari, badiiy havaskorlik jamoalari, oilaviy ansambllar, baxshi shoirlar, shuningdek professional ijrochilar va iste’dodli estrada artistlarini tanlov asosida jalb etish;
 bayram tadbirlarini o‘tkazishda zarur darajada xavfsizlikni ta’minlash.
 3. Belgilab qo‘yilsinki, o‘tkaziladigan bayram tadbirlarini moliyaviy ta’minlash:
 Qoraqalpog‘iston Respublikasi va viloyatlarda — mahalliy budjet mablag‘lari, ishlab chiqarish korxonalari, xo‘jaliklar va jamg‘armalarning homiylik yordami hisobidan;
 Toshkent shahrida — respublika budjeti va Toshkent shahri budjeti mablag‘lari hisobidan teng ulushlarda amalga oshiriladi.
 4. Quyidagilar:
 Vazirlar Mahkamasining “Mustaqillik kuni va Navro‘z umumxalq bayramini tashkil etish haqida” 1995-yil 23-fevraldagi 68-son qarori;
 Vazirlar Mahkamasining 2000-yil 30-sentabrdagi 374-son qaroriga 15-ilova o‘z kuchini yo‘qotgan deb hisoblansin.
 5. Mazkur qarorning bajarilishini nazorat qilish O‘zbekiston Respublikasining Bosh vaziri Sh.M.Mirziyoyev zimmasiga yuklansin.
 Qoraqalpog‘iston Respublikasi Vazirlar Kengashi Raisining birinchi o‘rinbosari, viloyatlar hokimlarining birinchi o‘rinbosarlari.